CELEX: 62015TN0668
Language: ro
Date: 2015-11-18 00:00:00
Title: Cauza T-668/15: Acțiune introdusă la 18 noiembrie 2015 – Jema Energy/Întreprinderea comună Fusion for Energy

25.1.2016   
            
            
               RO
            
            
               Jurnalul Oficial al Uniunii Europene
            
            
               C 27/71
            
         Acțiune introdusă la 18 noiembrie 2015 – Jema Energy/Întreprinderea comună Fusion for Energy
   (Cauza T-668/15)
   (2016/C 027/90)
   Limba de procedură: spaniola
   
      Părțile
   
   
      Reclamantă: Jema Energy, S.A. (Lasarte-Oria, Spania) (reprezentant: N. Rey Rey, avocat)
   
      Pârâtă: Întreprinderea comună europeană pentru ITER și pentru dezvoltarea energiei de fuziune
   
      Concluziile
   
   Reclamanta solicită Tribunalului:
   
               —
            
            
               anularea deciziei pârâtei de respingere a ofertei reclamantei, Jema Energy, și
            
         
               —
            
            
               obligarea pârâtei la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamanta invocă trei motive.
   
               1.
            
            
               Primul motiv referitor la claritatea normelor aplicate procedurii și întemeiat pe încălcarea principiilor securității juridice și transparenței
               
                           —
                        
                        
                           Reclamanta susține în această privință că condițiile prevăzute de caietul de sarcini în prezenta procedură conțin noțiuni vagi și imprecise, pentru care reclamanta a fost obligată să solicite diferite clarificări din partea pârâtei. Reclamanta a adresat întrebări foarte clare, fără a lăsa loc pentru îndoieli. De la început, F4E a oferit răspunsuri foarte ambigue și lacunare.
                        
                     
                           —
                        
                        
                           Dată fiind ambiguitatea criteriilor de selecție în această procedură și comportamentul F4E ca răspuns la întrebările și acțiunile reclamantei, aceasta susține că principiile securității juridice și transparenței au fost încălcate.
                        
                     
         
               2.
            
            
               Al doilea motiv întemeiat pe încălcarea principiilor egalității de tratament și egalității de șanse între candidați în cursul procedurii
               
                           —
                        
                        
                           Reclamanta susține în această privință că unul dintre documentele pe care pârâta le-a trimis reclamantei la începutul procedurii precizează în mod expres că dacă exemplele furnizate nu îndeplinesc cerințele tehnice, ofertantul va fi autorizat să prezinte noi exemple cu scopul de a îndeplini în întregime aceste cerințe. Reclamanta nu a fost avertizată în niciun moment că nu îndeplinea cerințele, astfel încât nu a avut niciodată ocazia să prezinte alte exemple. Cu toate acestea, motivele pe care le-a oferit pârâta pentru descalificarea JEMA din procedura de licitație sunt acelea că exemplele sale nu îndeplineau cerințele.
                        
                     
         
               3.
            
            
               Al treilea motiv întemeiat pe încălcarea principiului proporționalității și pe restrângerea în mod artificial a concurenței
               
                           —
                        
                        
                           Reclamanta susține în această privință că criteriile de selecție sunt prea stricte. F4E solicită o referință care îndeplinește o combinație de trei cerințe (putere, voltaj și curent) care nu este necesară și este disproporționată pentru realizarea proiectului. Mai mult, aceasta a solicitat prezentarea ca referință a unui proiect de sursă de energie din ultimii cinci ani, care este un alt criteriu disproporționat, întrucât întreprinderile care pot avea referințe care îndeplinesc aceste criterii sunt producătorii de schimbătoare de frecvență pentru motoare de înaltă putere. Acestea sunt în general mari întreprinderi, descurajând astfel participarea întreprinderilor mici și mijlocii.